A BIZOTTSÁG 1448/2006/EK RENDELETE
(2006. szeptember 29.)
az egységes légiközlekedés-védelmi követelményrendszer végrehajtásához szükséges intézkedések meghatározásáról szóló 622/2003/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári légi közlekedés védelme területén közös szabályok létrehozásáról szóló, 2002. december 16-i 2320/2002/EK európai parlamenti és tanácsi rendeletre (1) és különösen annak 4. cikke (2) bekezdésére,
mivel:
(1)
A Bizottság a 2320/2002/EK rendelet értelmében köteles intézkedéseket elfogadni az egységes légiközlekedés-védelmi követelményrendszernek az egész Közösségben való végrehajtása érdekében. Az egységes légiközlekedés-védelmi követelményrendszer végrehajtásához szükséges intézkedések meghatározásáról szóló, 2003. április 4-i 622/2003/EK bizottsági rendelet (2) az első jogalkotási aktus volt, amely ilyen intézkedéseket tartalmazott.
(2)
Az egységes követelményrendszert pontosítani kell. A robbanóanyag-felderítő rendszereket (EDS) illetően például teljesítménybeli követelményeket indokolt meghatározni, amelyeket azonban rendszeresen - legalább kétévente - felül kell vizsgálni, hogy a műszaki fejlődéssel lépést tartsanak és figyelembe legyen véve az EDS-berendezések teljesítménye, ára és piaci elérhetősége.
(3)
Az EDS-berendezésekre vonatkozó teljesítménybeli követelményeket, valamint az 1. és 2. szabványú EDS-berendezések képminőségével kapcsolatos követelményeket az első lépésnek kell tekinteni az ilyen rendszerek műszaki leírásának teljes harmonizálása felé. Indokolt őket a lehető leghamarabb kiegészíteni a 3. szabványú EDS-berendezések képminőségére vonatkozó követelményekkel, valamint az EDS-berendezések osztályozására - azon belül a vizsgálati körülményekre is - alkalmazandó harmonizált eljárásokkal.
(4)
Az EDS-berendezések általában hét-tíz év alatt veszítik el értéküket. Ezt figyelembe kell venni az ilyen berendezések lejárati idejének meghatározásakor.
(5)
A 2320/2002/EK rendelettel összhangban és a jogellenes beavatkozások megelőzése érdekében a 622/2003/EK rendelet mellékletében foglalt intézkedéseknek titkosnak kell lenniük, és nem tehetők közzé. Ugyanez a szabály szükségszerűen vonatkozik bármilyen módosító jogszabályra.
(6)
A 622/2003/EK rendeletet ennek megfelelően módosítani kell.
(7)
Az e határozatban előírt intézkedések összhangban vannak a polgári légi közlekedés védelmével foglalkozó bizottság véleményével,
ELFOGADTA EZT A HATÁROZATOT:
1. cikk
A 622/2003/EK rendelet melléklete az e rendelet mellékletében leírtaknak megfelelően módosul.
Az említett rendelet 3. cikke alkalmazandó e melléklet titkosságát illetően.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. szeptember 29-én.